विष्णुस्मृतिः/चतुर्विंशतितमोऽध्यायः
अथ ब्राह्मणस्य वर्णानुक्रमेण चतस्रो भार्या भवन्ति  । । २४.१  । ।

तिस्रः क्षत्रियस्य  । । २४.२  । ।

द्वे वैश्यस्य  । । २४.३  । ।

एका शूद्रस्य  । । २४.४  । ।

तासां सवर्णावेदने पाणिर्ग्राह्यः  । । २४.५  । ।

असवर्णावेदने शरः क्षत्रियकन्यया  । । २४.६  । ।

प्रतोदो वैश्यकन्यया  । । २४.७  । ।

वसनदशान्तः शूद्रकन्यया  । । २४.८  । ।

न सगोत्रां न समानार्षप्रवरां भार्यां विन्देत  । । २४.९  । ।

मातृतस्त्वा पञ्चमात्पुरुषात्*पितृतश्चा सप्तमात्[पितृताश्]  । । २४.१०  । ।

नाकुलीनां  । । २४.११  । ।

न च व्याधितां  । । २४.१२  । ।

नाधिकाङ्गीं  । । २४.१३  । ।

न हीनाङ्गीं  । । २४.१४  । ।

नातिकपिलां  । । २४.१५  । ।

न वाचाटां  । । २४.१६  । ।

अथाष्टौ विवाहा भवन्ति  । । २४.१७  । ।

ब्राह्मो दैव आर्षः प्राजापत्यो गान्धर्व आसुरो राक्षसः पैशाचश्चेति  । । २४.१८  । ।

आहूय गुणवते कन्यादानं ब्राह्मः  । । २४.१९  । ।

यज्ञस्थर्त्विजे दैवः  । । २४.२०  । ।

गोमिथुनग्रहणेनार्षः  । । २४.२१  । ।

प्रार्थितप्रदानेन प्राजापत्यः  । । २४.२२  । ।

द्वयोः सकामयोर्मातापितृरहितो योगो गान्धर्वः  । । २४.२३  । ।

क्रयेणासुरः  । । २४.२४  । ।

युद्धहरणेन राक्षसः  । । २४.२५  । ।

सुप्तप्रमत्ताभिगमनात्*पैशाचः [पैशचः]  । । २४.२६  । ।

एतेष्वाद्याश्चत्वारो धर्म्याः  । । २४.२७  । ।

गान्धर्वोऽपि राजन्यानां  । । २४.२८  । ।

ब्राह्मीपुत्रः पुरुषानेकविंशतिं पुनीते  । । २४.२९  । ।

दैवीपुत्रश्चतुर्दश  । । २४.३०  । ।

आर्षीपुत्रश्च सप्त  । । २४.३१  । ।

प्राजापत्यश्चतुरः  । । २४.३२  । ।

ब्राह्मेण विवाहेन कन्यां ददत्ब्रह्मलोकं गमयति  । । २४.३३  । ।

दैवेन स्वर्गं  । । २४.३४  । ।

आर्षेण वैष्णवं  । । २४.३५  । ।

प्राजापत्येन देवलोकं  । । २४.३६  । ।

गान्धर्वेण गन्धर्वलोकं गच्छति  । । २४.३७  । ।

पिता पितामहो भ्राता सकुल्यो मातामहो माता चेति कन्याप्रदाः  । । २४.३८  । ।

पूर्वाभावे प्रकृतिस्थः परः पर इति  । । २४.३९  । ।

ऋतुत्रयं उपास्यैव कन्या कुर्यात्स्वयं वरम्  ।
ऋतुत्रये व्यतीते तु प्रभवत्यात्मनः सदा   । । २४.४०  । ।

पितृवेश्मनि या कन्या रजः पश्यत्यसंस्कृता   ।
सा कन्या वृषली ज्ञेया हरंस्तां न विदुष्यति   । । २४.४१  । ।